“กมธ.ป.ป.ช.” เรียก “กกต.” แจงซ้ำ ปมตรวจสอบคุณสมบัติ “ธรรมนัส” หลังให้ข้อมูลไม่เคลียร์!
“กมธ.ป.ป.ช.” เรียก “กกต.” แจงซ้ำ ปมตรวจสอบคุณสมบัติ “ธรรมนัส” รมช.กระทรวงเกษตรฯ หลังให้ข้อมูลไม่เคลียร์ ขณะที่ ป.ป.ส. ให้ข้อมูลสอดคล้องคำพิพากษาออสซี่!
“กมธ.ป.ป.ช.” เรียก “กกต.” แจงซ้ำ ปมตรวจสอบคุณสมบัติ “ธรรมนัส” รมช.กระทรวงเกษตรฯ หลังให้ข้อมูลไม่เคลียร์ ขณะที่ ป.ป.ส. ให้ข้อมูลสอดคล้องคำพิพากษาออสซี่!
25 มิ.ย. 2563

นายธีรัจชัย พันธุมาศ โฆษกคณะกรรมาธิการป้องกันปราบปรามการทุจริตและประพฤติมิชอบ สภาผู้แทนราษฎร เปิดเผยว่า ที่ประชุมกรรมาธิการฯ ได้เชิญเลขาธิการคณะกรรมการการเลือกตั้ง (กกต.) และเลขาธิการคณะกรรมการป้องกันและปราบปรามยาเสพติด (ป.ป.ส.) มาชี้แจงกรณีตรวจสอบคุณสมบัติและลักษณะต้องห้ามของ ร.อ.ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ แต่ทั้ง 2 หน่วยงานส่งเพียงเจ้าหน้าที่มาชี้แจง
โดยในส่วนของ ปปส.ได้ให้ข้อมูลค่อนข้างเป็นประโยชน์เกี่ยวกับคำพิพากษาจำคุกผู้ดำรงตำแหน่งทางการเมืองในต่างประเทศ ซึ่งมีข้อเท็จจริงว่าเมื่อปี 2540 กระทรวงการต่างประเทศเคยประสานข้อมูลเรื่องนี้ไปยังประเทศออสเตรเลีย พบว่าข้อมูลต่างๆ สอดคล้องกับคำพิพากษาในรัฐนิวเซาท์เวลตามที่ได้มีการอภิปรายไม่ไว้วางใจในสภาผู้แทนราษฎรก่อนหน้านี้ ซึ่ง ปปส.ได้มอบหลักฐานที่เกี่ยวข้องทุกอย่างให้กรรมาธิการได้ไปตรวจสอบต่อแล้ว
ส่วนประเด็นที่ขอให้ กกต.ชี้แจงนั้น เป็นเรื่องเกี่ยวกับการตรวจสอบคุณสมบัติความเป็น ส.ส.ของ ร.อ.ธรรมนัส เมื่อครั้งลงสมัครรับเลือกตั้งว่าได้มีการตรวจสอบจริงหรือไม่ ซึ่งสำนักงาน กกต.แจ้งว่าการตรวจสอบมีทั้งสิ้น 16 หน่วยงาน แต่ไม่มีสำนักงานตำรวจแห่งชาติ (สตช.) และสำนักงาน ปปส.ร่วมตรวจสอบคุณสมบัติด้วย จึงถือว่าทำให้การตรวจสอบคุณสมบัติ ส.ส.ยังไม่ทั่วถึง และ กกต.ก็ให้คำตอบที่ไม่ชัดเจน ดังนั้นคณะกรรมาธิการฯ จึงมีมติเชิญเลขาธิการ กกต.มาให้ข้อมูลอีกครั้ง
“ยืนยันว่าการตรวจสอบครั้งนี้เป็นไปตามกระบวนการของกรรมาธิการ เมื่อได้ผลอย่างไร ก็จะเสนอต้อประธานสภาฯ ให้พิจารณาต่อไป…ส่วนจะส่งให้ศาลรัฐธรรมนูญประกอบการวินิจฉัยคุณสมบัติหรือไม่นั้น เป็นเรื่องของพรรคก้าวไกล หากพรรคก้าวไกลต้องการข้อมูล หรือศาลต้องการข้อมูลเรื่องนี้ จะขออนุญาตกรรมาธิการฯ ว่าจะอนุญาตหรือไม่” นายธีรัจชัย กล่าว
อย่างไรก็ดี การตรวจสอบเรื่องนี้ยังเหลือผู้ที่เกี่ยวข้องอีก 5 คนที่ต้องเชิญมาให้ข้อมูลเพิ่มเติม รวมทั้งสำนักงานเลขาธิการคณะรัฐมนตรีเพื่อตรวจสอบคุณสมบัติ เพื่อให้ข้อมูลคุณสมบัติของผู้ที่จะเข้ามาดำรงตำแหน่งรัฐมนตรีด้วย นอกจากนี้จะเชิญ ร.อ.ธรรมนัส มาชี้แจงเพื่อความเป็นธรรมด้วย
นายธีรัจชัย ย้ำว่า การตรวจสอบเรื่องนี้ คณะกรรมาธิการฯ จะตรวจสอบอย่างละเอียดและให้ความเป็นธรรมอย่างเต็มที่ ตรงไปตรงมาทำความจริงให้ปรากฏ ไม่มีการตั้งธง ทั้งนี้ เพื่อต้องการวางบรรทัดฐานของการเข้าสู่ตำแหน่งทางการเมืองระดับสูงให้มีมาตรฐาน และรับผิดชอบต่อประชาชน